Kragskepe gaan help met SA se kragkrisisKarpowership se skeepswerf in Yalova, Turkye. (Foto: Ozan KOSE/AFP) Karpowership, wat ŉ vloot kragskepe besit en bedryf, is een van die voorkeurbieërs vir die noodverkryging van 2 000 MW krag ingevolge die risiko-mitigasie- onafhanklike kragverkrygingsprogram (RMIPPPP). Karpowership is drie van die agt voorkeurbieërs, het Gwede Mantashe, minister van minerale bronne en energie, Donderdag aangekondig. Karpowership was suksesvol met sy bod vir projekte by die Richardsbaai-, Saldanhabaai- en Koega-hawe. Skepe, wat aardgas gebruik om elektrisiteit op te wek, sal by dié hawens aan die land se kragnetwerk gekoppel word. Die ander voorkeurbieërs is ACWA Power Project DAO, Mulilo Total Koega, Mulilo Total Hydra Storage, Oya Energy Hybrid Facility en Umoyilanga Energy. Dié bieërs sal deur middel van sonkrag, windkrag, aardgas en batterye elektrisiteit opwek. Daar is ook nog drie bieërs met wie daar nog onderhandel word oor die laaste 150 MW van die 2 000 MW. Gwede Mantashe, minister van mineralebronne en energie, (Foto: Jairus Mmutle/GCIS) Volgens Mantashe wissel die pryse vir die voorgestelde oplossings van R1 468 per megawattuur (MWh) tot R1 885 per MWh. “Hierdie agt projekte sal ŉ algehele beleggingsbedrag van R45 miljard deur die private sektor in die Suid-Afrikaanse ekonomie inspuit.” Die Suid-Afrikaanse entiteit se deelname aan hierdie projekte is 51% met swart eienaarskap op 41%. Ongeveer 3 800 werksgeleenthede sal tydens die konstruksietydperk van 18 maande geskep word en nog 13 500 gedurende die 20-jaar-aankoopooreenkoms. Die projekte moet teen einde Julie op die laatste van stapel gestuur word en die verwagting is dat die projekte teen Augustus 2022 elektrisiteit aan die kragnetwerk sal verskaf. Mantashe het tydens Donderdag se geleentheid ook die volgende bodronde aangekondig vir die onafhanklike kragprodusenteprogram (IPP’s) wat daarop gemik is om ŉ verdere 11 813 MW opwekkingsvermoë te bekom. Dit sluit in windkrag (4 800 MW), sonkrag (2 000 MW), steenkool (1 500 MW), gas (3 000 MW) en batteryberging (513 MW).